Wisconsin

Wisconsin er en delstat i det sentrale USA. Den ligger i midtvesten og har grense mot Michigan i nord og øst, Illinois i sør, Iowa i sørvest og Minnesota i vest. I øst grenser staten mot Michigansjøen og i nord mot Øvresjøen. Wisconsin har fått tilnavnet Badger State. Som sin vestlige nabo, Minnesota, har Wisconsin en stor skandinavisk og tysk befolkning.

 Historie 

Den første europeeren til området, den franske oppdageren Jean Nicolet (1598–1642), kom i 1634. De første permanente bosetningene ble etablert i 1670 av franske handelsmenn og misjonærer. Det var en del av Ny-Frankrike, og det kom under britisk kontroll i 1763, og de avstod territoriet til USA i 1783. I 1787 ble det en del av Nordvest-territoriet og fra 1800 en del av Indiana-territoriet. På begynnelsen av 1800-tallet kom nybyggere fra Europa, da fremst fra den nordvestlige delen, til området og særlig fra Norge, Tyskland, Polen og andre europeiske land. I 1832 brøt Black Hawk-krigen ut, der indianerne som befolket området, tapte. Abraham Lincoln deltok i krigen. I 1836 ble det opprettet et territorium med navnet Wisconsin-territoriet, og i 1848 ble det en del av det østlige territoriet til USAs 30. delstat. Den første norsk-amerikanske avisen, Nordlyset, ble grunnlagt i denne delstaten i 1847, og immigrantpioneren James Denoon Reymert fra Farsund var redaktør.

 Demografi 

Wisconsin har alltid vært en etnisk heterogen stat. Mellom 1850 og 1900 kom det mange tyskere til staten, spesielt til de østlige delene. Det kom også en del skandinaver, som bosatte seg i nordvest. Etter 1900 kom det mange polakker, og etter andre verdenskrig mange afroamerikanere.

Pr. 2005 er 91 % av innbyggerne hvite. 6,5 % er afroamerikanere. Den største etniske gruppen er tyskættede (42,6 %), irskættede (10,9 %), polskættede (9,3 %) og norskættede (8,5 %).

85 % av Wisconsins innbyggere definerer seg som kristne. 55 % tilhører protestantiske trossamfunn, og 29 % er katolikker.

 Økonomi 
Wisconsin hadde i 2004 et bruttonasjonalprodukt på 211,7 milliarder amerikanske dollar. Dette tilsvarer $32 157 pr. innbygger.

Tradisjonelt sett har Wisconsin vært preget av landbruk. Wisconsin er spesielt kjent for sine meieriprodukter og er den staten i USA som produserer mest ost. Dette gjenspeiles i delstatens kallenavn, «America's Dairyland». Gårdsbrukene er svært små fordi meieridriften er mindre plasskrevende enn korndyrking. Men avkastningen er stor. Bare tre stater har større verdiskaping fra kjøtt- og meieriproduksjon enn Wisconsin. Subsidiene til landbruket er følgelig relativt små.

I Wisconsin brygges det en del øl, og byen Milwaukee er tilholdssted for Miller Brewing Company. Foredling av mat er basis for mesteparten av statens industri, blant annet er Kraft Foods store i Wisconsin.

 Økonomiske nøkkeltall verdi % av BNP År. kilde BNP  227,2 mrd US$ 2006, Commerce Dept, Bureau of Economic Analysis, US Arbeidsløshet  4,7 %  2006, Labor Dept, Bureau of Labor Statistics, US Andel fattige  10,2 %  2005-06, Commerce Dept, Bureau of the Census, US Inntekt per innb   US$  2006, Commerce Dept, Bureau of Economic Analysis, US
 Kilde: The World Almanac 2008, side 45 og 555-587. 

 Justis 
10. juli 1853 ble loven om opphevelse av dødsstraff godkjent. Den ble undertegnet av daværende guvernør Leonard J. Farwell

Wisconsin ble dermed den første delstaten som permanent avskaffet dødsstraff.

 Toppbyer 
 Appleton
 Green Bay
 Eau Claire
 Kenosha
 Madison, hovedstaden i staten
 Milwaukee, den største byen i staten
 Oshkosh
 Racine
 Janesville
 Rhinelander
 Wausau
 La Crosse
 Marshfield, best kjent for sine sykehus

 Fylker 
Wisconsin er delt inn i 72 fylker (counties). Se Liste over fylker i Wisconsin.

 Referanser 

 Eksterne lenker 



Kategori:Stater og territorier etablert i 1848